**Peste 200 de copii „s-au jucat de-a ecologia” în 2016**

Peste 200 de copii au participat anul acesta la evenimentele organizate de asociația „Joaca de-a ecologia”, care urmărește educarea copiilor în vederea protejării mediului.

Astfel, în luna iunie, circa 50 de adulți și copii au participat la acțiunea de ecologizare „Curățenie cu cei mici în Parcul Sub Arini”, în cadrul căreia au strâns circa 30 de saci de gunoi. În plus, au fost prinse de copaci, cu sfoară, mesaje care încurajează folosirea coșurilor de gunoi.

Mai mult, copiii s-au bucurat de ateliere inedite, organizate în aer liber, în lunile iulie-decembrie: „Hrănitoare pentru păsări”, „În căutarea animalelor sălbatice”, „Descoperim animalele oceanelor”, „De-a lanțul trofic”, „La-mbrățișat de copaci”, „Animale din frunze”, „Colectarea selectivă pentru copii” și „Brăduți din crenguțe colorate”. Astfel, cei mici au creat o hrănitoare folosind conuri de pin, unt de arahide și semințe, au învățat animalele din zona polară, deșert, savană, pădure și ocean, au aflat despre importanța lanțului trofic printr-un joc amuzant cu popcorn, au descoperit cât de importanți sunt copacii pentru viață, s-au jucat de-a colectarea selectivă și au realizat decorațiuni de Crăciun din elemente din natură.

În toamnă, asociația a organizat o „Drumeție în familie” la monumentul de pe dealul Gușteriței. Copiii au personalizat rame foto cu elemente din natură găsite pe drum, de la nisip, frunze, până la măceșe și pietre. La monument, membrii familiei au servit o gustare, iar apoi cei mici s-au jucat „Zarul animalelor” și au imitat diverse animale în funcție de numărul dat cu un zar imens.

„Joaca de-a ecologia” a fost prezentă și la festivalul handmade „Creative Buzz”, ediția din octombrie. Cei mici au fost încântați de surprizele pregătite, în special de cutiile senzoriale pentru zona polară, pădure și savană.

Luna noiembrie a marcat debutul seriei de ateliere „SOS animalele” organizate la Muzeul de Istorie Naturală din Sibiu, care vor fi organizate în perioada noiembrie 2016 – aprilie 2017. În cadrul acestor ateliere, copiii vor afla despre animalele aflate în pericol din diferite zone, cauzele acestui fenomen, acțiunile ce pot fi întreprinse pentru a le salva, iar la final își vor folosi imaginația pentru a realiza animale prin diverse activități creative.

„Ne bucură feedback-ul pozitiv din partea copiilor și părinților. Așteptăm cu nerăbdare anul viitor, am planificat multe alte activități interesante. În luna martie, cu sprijinul KeepCalling, vom lansa prima noastră carte pentru copii, pe teme ecologice, inspirată din acțiunea ‘Curățenie cu cei mici în parcul Sub Arini’. Mulțumim tuturor copiilor și părinților pentru participare, oamenilor minunați care ne-au sprijinit în acest an și sperăm că se vor alătura cât mai mulți prieteni cauzei noastre, în viitor,” a spus Raluca Faloba, președinte „Joaca de-a ecologia”.

Asociația „Joaca de-a ecologia” a fost înființată la Sibiu și urmărește educarea copiilor în vederea protejării mediului, prin inițiative variate.

###

**Persoană de contact**

Raluca Faloba

Președinte „Joaca de-a ecologia”

0742.461.026

<https://www.facebook.com/joacadeaecologia/?ref=bookmarks>